[Foto’s] Vier vas vir Limpopo-plaasmoordFoto: Facebook via HPG. Vier verdagtes is vasgetrek in verband met die gewelddadige plaasaanval waarin Pattie Peterson (73) doodgeskiet en haar man deur die kaak geskiet is. Sakkie Louwrens, direkteur van die Heritage Protection Group (HPG), het aan Maroela Media gesê drie verdagtes is vanoggend net ná 00:00 in Kanana in Hammanskraal vasgetrek. Volgens Louwrens is die mans by hul onderskeie huise in hegtenis geneem in ŉ gesamentlike poging tussen HPG en die polisie. “Die vierde een was reeds in hegtenis geneem vir ŉ ander aanklag. ŉ Vyfde verdagte is nog soek, maar ons weet wie hy is en waar hy bly – ons was by sy huis en alles.” Daar is tydens die inhegtenisneming beslag gelê op ŉ selfoon was tydens die aanval gesteel is, asook ŉ handwapen en ammunisie. Lt.kol. Moatse Ngoepe, woordvoerder van die polisie, het aan Maroela Media bevestig daar is verdagtes in hegtenis geneem, maar wou nie dadelik meer inligting bekend maak nie. Volgens hom is die polisie nog besig om ŉ verslag saam te stel. Maroela Media het vroeër berig Pattie en haar man, Cecil (82), is op 13 September op hul plaas TNT tussen Nylstroom en Warmbad aangeval. Ngoepe het gesê vier aanvallers het die huishulp wat buite die huis besig was met ŉ vuurwapen gedreig en na die huis gedwing. “Hulle het glo geld geëis en ŉ onbekende hoeveelheid kontant is tydens die voorval gesteel.” Pattie is deur ŉ veiligheidshek in haar maag geskiet. Sy is op die toneel dood. Foto: Facebook via HPG. Foto: Facebook via HPG.